তথ্যবিবরণী                                                                               নম্বর : ২২৬৭

**টানা চতুর্থবার এমপি হলেন তথ্য ও সম্প্রচার মন্ত্রী**

চট্টগ্রাম, ২৩ পৌষ (৭ জানুয়ারি) :

চট্টগ্রাম-৭ (রাঙ্গুনিয়া ও বোয়ালখালী আংশিক) আসন থেকে টানা চতুর্থবারের মতো সংসদ সদস্য নির্বাচিত হয়েছেন তথ্য ও সম্প্রচার মন্ত্রী ড. হাছান মাহ্‌মুদ। তিনি এই আসন থেকে ১ লাখ ৯৮ হাজার ৯৭৬ ভোট পেয়ে বেসরকারিভাবে নির্বাচিত হয়েছেন।

বিপুলসংখ্যক ভোটারের অংশগ্রহণে এ আসনে ৬৯ দশমিক ৪৩ শতাংশ ভোটার ভোট দিয়েছে, যা দেশে অন্যতম সর্বোচ্চ। তাঁর নিকটতম প্রতিদ্বন্দ্বী ইসলামী ফ্রন্টের প্রার্থী এডভোকেট মুহাম্মদ ইকবাল হাছান (মোমবাতি) পেয়েছেন ৯ হাজার ৩০১ ভোট।

এছাড়া জাতীয় পার্টির মুসা আহমেদ রানা (লাঙ্গল) ২ হাজার ২০৬, তৃণমূল বিএনপির খোরশেদ আলম (সোনালী আঁশ) ১ হাজার ৩৩১, ইসলামিক ফ্রন্টের আহমদ রেজা (চেয়ার) ১ হাজার ৩৯০, সুপ্রিম পার্টির মোরশেদ আলম (একতারা) ১ হাজার ১৩০ ভোট পেয়েছেন।

চট্টগ্রাম-৭ আসনে মোট কেন্দ্র সংখ্যা ছিল ১০৩টি। রোববার ভোটগ্রহণ শেষে সবকটি কেন্দ্রের ভোট গণনা শেষে এই ফলাফল ঘোষণা করা হয়।

#

আকরাম/পাশা/শফি/মোশারফ/আব্বাস/২০২৪/২২৫৭ ঘণ্টা

তথ্যবিবরণী                                                                                             নম্বর : ২২৬৬

**টানা ৪র্থ বারের মতো এমপি হলেন পরিবেশমন্ত্রী**

মৌলভীবাজার, ২৩ পৌষ (৭ জানুয়ারি) :

মৌলভীবাজার-১ (বড়লেখা ও জুড়ী) আসন হতে টানা ৪র্থ বারের মতো সংসদ সদস্য নির্বাচিত হলেন পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন। তিনি এবার ১ লাখ ৩৬ হাজার ৩০৮ ভোট পেয়ে বেসরকারিভাবে নির্বাচিত হন। শাহাব উদ্দিন ২০০৮, ২০১৪, ২০১৮ এবং ২০২৪ সালের নির্বাচনে নৌকা প্রতীক নিয়ে টানা ৪ বার জাতীয় সংসদ সদস্য নির্বাচিত হন। এর পূর্বে তিনি ১৯৯৬ সালেও সংসদ সদস্য নির্বাচিত হন।

তাঁর নিকটতম প্রতিদ্বন্দ্বী জাতীয় পার্টির আহমেদ রিয়াজ উদ্দিন লাঙ্গল প্রতীক নিয়ে পেয়েছেন ৩০৯৮ ভোট। এছাড়া স্বতন্ত্র প্রার্থী ট্রাক প্রতীকে মোহাম্মদ ময়নুল ইসলাম পেয়েছেন ২৫২৫ ভোট এবং তৃণমূল বিএনপির প্রার্থী মোঃ আনোয়ার হোসেন সোনালী আঁশ প্রতীকে পেয়েছেন ১৫৩৭ ভোট।

মৌলভীবাজারের বড়লেখা ও জুড়ী দুই উপজেলা নিয়ে গঠিত এই সংসদীয় আসনে মোট ভোট কেন্দ্রের সংখ্যা ১১২ টি। সবকটি কেন্দ্রের ফলাফলে মোট বৈধ ভোটের সংখ্যা ১ লাখ ৪৩ হাজার ৪৬৮। গড় ভোট পড়েছে ৪৬ দশমিক ২২ শতাংশ।

#

দীপংকর/পাশা/শফি/মোশারফ/শামীম/২০২৪/২২২৫ঘণ্টা

তথ্যবিবরণী নম্বর : ২২৬৫

**ব্রাহ্মণবাড়িয়া-৪ আসনে হ্যাট্রিক জয় পেলেন আইনমন্ত্রী**

ঢাকা, ২৩ পৌষ (৭ জানুয়ারি) :

ব্রাহ্মণবাড়িয়া-৪ (কসবা-আখাউড়া) আসনে বেসরকারিভাবে নির্বাচিত হয়েছেন আইন, বিচার ও সংসদ বিষয়ক মন্ত্রী আনিসুল হক। তিনি মোট ভোট পেয়েছেন ২ লাখ ২০ হাজার ৬৬৭টি।

আনিসুল হক ২০১৪ ও ২০১৮ সালের নির্বাচনেও নৌকা প্রতীক নিয়ে জাতীয় সংসদ সদস্য নির্বাচিত হন। বাংলাদেশের ইতিহাসে টানা দুই মেয়াদে আইন, বিচার ও সংসদ বিষয়ক মন্ত্রণালয়ের দায়িত্ব পালনকারী একমাত্র ব্যক্তিও আনিসুল হক।

আনিসুল হকের নিকটতম প্রতিদ্বন্দ্বী ন্যাশনাল পিপলস পার্টির প্রার্থী শাহীন খান ভোট পেয়েছেন ৬৫৮৬। তিনি ‘আম’ প্রতীক নিয়ে নির্বাচন করেন। ফুলের মালা' প্রতীকে তরিকত ফেডারেশনের ছৈয়দ জাফরুল কুদ্দুছ পেয়েছেন ৪৫৭৪ ভোট।

দুই উপজেলা নিয়ে গঠিত এই সংসদীয় আসনে গড় ভোট পড়েছে ৫৮ দশমিক ১৩ শতাংশ। দুই উপজেলা নিয়ে গঠিত এই আসনের মোট ভোট কেন্দ্র ১১৮টি। এর মধ্যে কসবা উপজেলায় ৭৪টি এবং আখাউড়া উপজেলায় ৪৪টি কেন্দ্র।

আইনমন্ত্রীর পিতা উপমহাদেশের প্রখ্যাত আইনজীবী, গণপরিষদ ও সংবিধান প্রণয়ন কমিটির অন্যতম সদস্য, বঙ্গবন্ধু হত্যা মামলার প্রধান কৌঁসুলি সিরাজুল হকও এই আসনের সংসদ সদস্য ছিলেন।

#

রেজাউল/পাশা/সায়েম/শফি/মোশারফ/জয়নুল/২০২৪/২২০০ ঘণ্টা

তথ্যবিবরণী নম্বর : ২২৬৪

**খাদ্যমন্ত্রী সাধন চন্দ্র মজুমদার ৪র্থ বারের মতো সংসদ সদস্য নির্বাচিত**

নিয়ামতপুর (নওগাঁ), ২৩ পৌষ (৭ জানুয়ারি) :

দ্বাদশ জাতীয় সংসদ নির্বাচনে নওগাঁ-১ আসন থেকে বাংলাদেশ আওয়ামী লীগ মনোনীত প্রার্থী খাদ্যমন্ত্রী সাধন চন্দ্র মজুমদার ৪র্থ বারের মতো সংসদ সদস্য নির্বাচিত হয়েছেন। আজ রাতে নওগাঁ জেলা রিটার্নিং অফিসার ও জেলা প্রশাসক মোঃ গোলাম মওলা তার কার্যালয়ে বেসরকারিভাবে নৌকা প্রতীকের প্রার্থী সাধন চন্দ্র মজুমদারকে বিজয়ী ঘোষণা করেন।

এ আসনে ৬১ শতাংশ ভোট পড়েছে বলে জানিয়েছেন সাধন চন্দ্র মজুমদার। নির্বাচনে বাংলাদেশ আওয়ামী লীগের নৌকা প্রতীকের প্রার্থী সাধন চন্দ্র মজুমদার মোট এক লাখ ছিয়াশি হাজার নয়শত ভোট পান। নিকটতম প্রার্থী খালেকুজ্জামান তোতা (স¦তন্ত্র) ট্রাক প্রতীকে পান ছিয়াত্তর হাজার সাতশত উনত্রিশ ভোট।

সাধন চন্দ্র মজুমদার নওগাঁ-১ আসন থেকে ২০০৮, ২০১৪ এবং ২০১৮ সালে নৌকা প্রতীক নিয়ে সংসদ সদস্য নির্বাচিত হন। ২০১৯ সালের ৭ জানুয়ারি তিনি খাদ্যমন্ত্রী হিসেবে দায়িত্ব নেন।

#

কামাল/পাশা/সায়েম/শফি/মোশারফ/জয়নুল/২০২৪/২১৩০ ঘণ্টা

তথ্যবিবরণী                                                                                             নম্বর : ২২৬৩

**কোভিড-১৯** **সংক্রান্ত** **সর্বশেষ** **প্রতিবেদন**

ঢাকা, ২৩ পৌষ (৭ জানুয়ারি):

স্বাস্থ্য অধিদপ্তরের তথ্যানুযায়ী শনিবার সকাল ৮টা থেকে আজ রবিবার সকাল ৮টা পর্যন্ত ২৪ ঘণ্টায় দেশে ১৬ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৪ দশমিক ৭৩ শতাংশ। এ সময় ৩৩৮ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৩ হাজার ৯৭০ জন।

#

আদনান/পাশা/সায়েম/শফি/সঞ্জীব/শামীম/২০২৪/১৬৪০ঘণ্টা

তথ্যবিবরণী নম্বর: ২২৬১

**এই ভোট গণতন্ত্র রক্ষার ভোট**

**-আইনমন্ত্রী**

ব্রাহ্মণবাড়িয়া, ২৩ পৌষ (৭ জানুয়ারি):

আইন, বিচার ও সংসদ বিষয়ক মন্ত্রী আনিসুল হক বলেছেন, বাংলাদেশের জনগণ সন্ত্রাসকে প্রত্যাখ্যান করেছে। আজ যে ভোট হচ্ছে, সেটা গণতন্ত্র রক্ষার ভোট। আমরা ইনশাল্লাহ বিজয়ী হয়ে গণতন্ত্র রক্ষা করবো।

আজ ব্রাহ্মণবাড়িয়া কসবা উপজেলার পানিয়ারুপ সরকারি প্রাথমিক বিদ্যালয় কেন্দ্রে ভোট প্রদান শেষে সাংবাদিকদের প্রশ্নের জবাবে মন্ত্রী একথা বলেন। আনিসুল হক ব্রাহ্মণবাড়িয়া-৪ (কসবা-আখাউড়া) আসন থেকে বাংলাদেশ আওয়ামী লীগ মনোনীত সংসদ সদস্য পদপ্রার্থী।

যারা নির্বাচনকে প্রতিহত করার জন্য হরতাল ও অসহযোগ আন্দোলনের ডাক দিয়েছে, তাদের বিষয়ে সাংবাদিকরা আইনমন্ত্রীর প্রতিক্রিয়া জানতে চাইলে তিনি বলেন, দেশে আইনের শাসন আছে। কেউ অসহযোগ, অন্যায় বা অপরাধ করলে আইন তার নিজস্ব গতিতে চলবে।

আনিসুল হক বলেন, আমি এতক্ষণ খবর নিয়ে আসলাম, সারাদেশের মানুষ স্বতঃস্ফূর্তভাবে ভোট কেন্দ্রে এসে ভোট দিচ্ছে। তার মানে জনগণ গণতন্ত্র প্রতিষ্ঠা করার জন্য প্রতিজ্ঞাবদ্ধ- সেটাই প্রমাণিত হচ্ছে। তিনি বলেন, মানুষ গাড়িতে চড়ে, রিক্সায় করে, বেবিট্যাক্সিতে করে ভোট দিতে আসছে। হরতাল মানে তো এগুলো বন্ধ থাকার কথা। তার মানে হচ্ছে বাংলাদেশের মানুষ এ হরতাল মানে না। তারা হরতাল প্রত্যাখ্যান করেছে।

আনিসুল হক আরো বলেন, বিএনপি নির্বাচনে না এসে ভুল করেছেন না-কি ঠিক করেছেন তারাই জানে। কারণ তাদের যে রাজনৈতিক নীতি, সেটা সম্বন্ধে আমার খুব একটা উচ্চ ধারণা নেই। আমি বলবো, বিএনপিতে গণতন্ত্রমনা যারা আছেন, তারা অবশ্যই ভুল করেছেন। তার কারণ হচ্ছে, তারা জনগণের কাছে তাদের গ্রহণযোগ্যতার পরীক্ষা দেননি।

রেজাউল/সিদ্দীক/জুলফিকার/রবি/আলী/মাসুম/২০২৪/১৫১৫ ঘণ্টা

তথ্যবিবরণী নম্বর: ২২৬২

**শান্তিপূর্ণভাবে ভোট হচ্ছে, কোথাও কোনো অপ্রীতিকর ঘটনার খবর পাওয়া যায়নি**

**-পররাষ্ট্রমন্ত্রী**

সিলেট, ২৩ পৌষ (৭ জানুয়ারি):

সিলেট ১ আসনের সংসদ সদস্য পদপ্রার্থী ও পররাষ্ট্রমন্ত্রী ড. এ কে আব্দুল মোমেন বলেছেন, সকাল থেকে শান্তিপূর্ণভাবে ভোটগ্রহণ হচ্ছে। কোথাও কোনো অপ্রীতিকর ঘটনার খবর পাওয়া যায়নি। টানা ছুটির কারণে ভোটারদের উপস্থিতি কিছুটা কম হতে পারে। তবে ভোটার উপস্থিতির ব্যাপারে আমি আশাবাদী।

আজ সিলেট-১ আসনের বন্দরবাজার দুর্গাকুমার পাঠশালা কেন্দ্রে ভোট প্রদান শেষে সাংবাদিকদের সাথে আলাপকালে মন্ত্রী এসব কথা বলেন।

#

নোবেল/সিদ্দীক/জুলফিকার/রবি/আলী/মাসুম/২০২৪/১৫১৫ ঘণ্টা

তথ্যবিবরণী নম্বর: ২২৬০

**ভোট দিলেন সিসিক মেয়র আনোয়ারুজ্জামান চৌধুরী**

সিলেট, ২৩ পৌষ (৭ জানুয়ারি):

দ্বাদশ জাতীয় সংসদ নির্বাচনে ভোট প্রদান করেছেন সিলেট সিটি করপোরেশনের মেয়র মো. আনোয়ারুজ্জামান চৌধুরী। আজ নগরীর শাহজালাল জামেয়া ইসলামিয়া পাঠানটুলা কামিল মাদ্রাসা কেন্দ্রে ভোট প্রদান করেন তিনি।

ভোট প্রদান শেষে গণমাধ্যমকর্মীদের সাথে আলাপকালে মেয়র বলেন, মানুষ স্বতঃস্ফূর্তভাবে ভোটে অংশগ্রহণ করে শান্তিপূর্ণভাবে ভোট প্রদান করছেন। শেষ সময় পর্যন্ত ভোটার উপস্থিতি আশাব্যঞ্জক থাকবে বলে তিনি প্রত্যাশা করেন। এবার সিলেট জেলায় ছয়টি সংসদীয় আসনে ৩৫জন প্রার্থী প্রতিদ্বন্দ্বিতায় রয়েছেন। নির্বাচনে ২৭ লাখ ১৫ হাজার ৩৩১ জন ভোটার ভোট প্রদানের মাধ্যমে জনপ্রতিনিধি নির্বাচন করবেন।

#

নোবেল/সিদ্দীক/জুলফিকার/রবি/আলী/মাসুম/২০২৪/১৫১৫ ঘণ্টা

তথ্যবিবরণী                                                                               নম্বর : ২২৫৯

বিএনপি-জামাতের ভোট উৎসব ম্লান করার অপচেষ্টা উচ্ছ্বাসে পরিণত হয়েছে

**ভোটদান শেষে তথ্য ও সম্প্রচার মন্ত্রী**

চট্টগ্রাম, ২৩ পৌষ (৭ জানুয়ারি):

তথ্য ও সম্প্রচার মন্ত্রী ড. হাছান মাহ্‌মুদ বলেছেন, বিএনপি-জামাত চেষ্টা করেছে ভোটকে ঘিরে মানুষের মাঝে সৃষ্টি হওয়া উৎসাহ-উদ্দীপনাকে ম্লান করার জন্য। কিন্তু তাদের অপচেষ্টা ছাপিয়ে ভোট মানুষের উৎসাহ-উদ্দীপনা আর উচ্ছ্বাসে পরিণত হয়েছে। ভোটের এই উৎসব আজকে সারা বাংলাদেশে বয়ে যাচ্ছে এবং অত্যন্ত শান্তিপূর্ণ পরিবেশে উৎসাহ-উদ্দীপনার আমেজের মধ্য দিয়ে ভোট অনুষ্ঠিত হচ্ছে।

আজ চট্টগ্রাম ৭ আসনে আওয়ামী লীগ মনোনীত প্রার্থী তথ্যমন্ত্রী হাছান মাহমুদ রাঙ্গুনিয়া উপজেলার পদুয়া ইউনিয়নের সুখবিলাস উচ্চ বিদ্যালয় কেন্দ্রে ভোট প্রদান শেষে সাংবাদিকদের প্রশ্নের জবাবে এসব কথা বলেন।

মন্ত্রী বলেন, নির্বাচন হচ্ছে আমাদের দেশে একটি উৎসব। সত্যিকার অর্থেই এই ভোট উৎসব বাংলাদেশে অনুষ্ঠিত হচ্ছে। ভোটকে ঘিরে বিএনপির অপতৎপরতা ও অপচেষ্টাগুলো মানুষের উচ্ছ্বাস-উদ্দীপনার এ উৎসবের মধ্যে ঢাকা পড়ে গেছে। প্রকৃতপক্ষে,মানুষ যেভাবে আজকে ভোট উৎসবে শামিল হয়ে ভোট দিচ্ছে, তাতে বিএনপি-জামাত জনগণের প্রতিপক্ষ হয়ে দাঁড়িয়েছে।

মানুষের প্রতিপক্ষ হলে কখনো তারা সফলকাম হয় না, হবেও না। আমি দৃঢ়ভাবে বিশ্বাস করি, আজকের নির্বাচনের মাধ্যমে বাংলাদেশ আওয়ামী লীগের ভূমিধ্বস বিজয় হবে এবং বঙ্গবন্ধুকন্যা জননেত্রী শেখ হাসিনা দেশের ইতিহাসে পরপর চতুর্থবারসহ পঞ্চমবারের মতো দেশের প্রধানমন্ত্রী নির্বাচিত হবেন।

নিজের নির্বাচনি এলাকায় ব্যাপক উৎসাহ-উদ্দীপনার মধ্য দিয়ে ভোট অনুষ্ঠিত হচ্ছে জানিয়ে সম্প্রচারমন্ত্রী হাছান বলেন, অনেক জায়গায় সকাল ৮টার আগে থেকে মানুষ লাইন ধরেছিল। মানুষের মধ্যে ব্যাপক উৎসাহ-উদ্দীপনা দেখা যাচ্ছে। এটি শুধু আমার নির্বাচনি এলাকায় নয়, সমগ্র দেশব্যাপী ব্যাপক উৎসাহ উদ্দীপনার মধ্য দিয়ে ভোট অনুষ্ঠিত হচ্ছে।

#

আকরাম/সিদ্দীক/জুলফিকার/রবি/আলী/মাসুম/২০২৪/১৩০০ ঘণ্টা